text: Medarbejder sigtet for kemikalie-udslippet på Taulov Mejeri
  29 marts 2011 kl. 08.33
  Politiet sigter nu en medarbejder på Taulov Mejeri for at stå bag kemikalieudslippet den 17. december 2010.
  Dermed står det klart, at det ikke var en teknisk fejl på mejeriet, som forårsagede udslippet. 
  Den pågældende medarbejder var i forvejen opsagt pr. 29. april 2011, og er nu blevet fritstillet.
  - Det er meget trist og ubehageligt, at en af vores medarbejdere er sigtet og dermed have udsat kollegerne for fare. Men det er godt, at politiet nu mener at have klarhed over sagen. Siden udslippet har episoden fyldt meget hos os, og ikke mindst hos medarbejderne på Taulov Mejeri, fordi det hurtigt stod klart, at der kunne være tale om hærværk, siger Dan Kolding, ansvarlig for Supply Chain i Global Categories and Operations i Taulov.
  Udslippet på mejeriet skete den 17. december 2010.
  Om morgenen skete der en sammenblanding af rengøringsmidler fra tre forskellige tanke, som stod i et ubemandet rengøringsrum. 
  Al sammenblanding sker normalt automatisk via programmerede computere. De efterfølgende undersøgelser afslørede ingen tekniske fejl ved systemet. Derfor politianmeldte Arla hændelsen. 
  Ingen mennesker kom til skade ved uheldet.
  